CELEX: 32016D2266
Language: hu
Date: 2016-12-06 00:00:00
Title: A Tanács (EU) 2016/2266 végrehajtási határozata (2016. december 6.) az elektromos járművek töltőállomásain használt villamos energia kapcsán csökkentett adómérték alkalmazásának Hollandia számára történő engedélyezéséről

16.12.2016   
            
            
               HU
            
            
               Az Európai Unió Hivatalos Lapja
            
            
               L 342/30
            
         A TANÁCS (EU) 2016/2266 VÉGREHAJTÁSI HATÁROZATA
   (2016. december 6.)
   az elektromos járművek töltőállomásain használt villamos energia kapcsán csökkentett adómérték alkalmazásának Hollandia számára történő engedélyezéséről
   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre,
   tekintettel az energiatermékek és a villamos energia közösségi adóztatási keretének átszervezéséről szóló, 2003. október 27-i 2003/96/EK tanácsi irányelvre (1) és különösen annak 19. cikkére,
   tekintettel az Európai Bizottság javaslatára,
   mivel:
   
               (1)
            
            
               2016. március 29-én Hollandia a 2003/96/EK irányelv 19. cikke (1) bekezdésének megfelelően engedélyt kért arra, hogy az elektromos járműveknek szolgáltatott villamos energia kapcsán csökkentett adómértéket alkalmazzon. A Bizottság kérésére Hollandia kiegészítő információkat nyújtott be 2016. április 6-án, június 20-án és augusztus 18-án.
            
         
               (2)
            
            
               A csökkentett adómérték rendeltetése, hogy az elektromos járművek meghajtásához igénybe vett villamos energia árának csökkentése révén ösztönözze e járművek használatát.
            
         
               (3)
            
            
               Az elektromos járművek használata során nem keletkeznek olyan légszennyező kibocsátások, mint a benzin, a dízelolaj vagy az egyéb fosszilis tüzelők égetésekor, így az hozzájárul a városok levegőminőségének javításához. Továbbá, az elektromos járművek használata azáltal is csökkenti a szén-dioxid-kibocsátást, ha a felhasznált áramot megújuló energiaforrásokból állítják elő. Ennélfogva ez az intézkedés várhatóan hozzájárul az Unió környezetvédelmi, egészségügyi és éghajlat-politikai célkitűzéseihez.
            
         
               (4)
            
            
               Hollandia kifejezetten kérte, hogy a csökkentett adómértéket mind az üzleti, mind a nem üzleti célú használatra szánt elektromos járműveknek szolgáltatott villamos energia kapcsán alkalmazhassa, olyan töltőállomásokon is, amelyek nem nyilvánosak.
            
         
               (5)
            
            
               Hollandia azt kérte, hogy a villamos energia csökkentett adómértéke csak azon töltőállomások tekintetében legyen alkalmazandó, ahol a villamos energiát közvetlenül az elektromos járművek feltöltésére használják fel, és hogy ne legyen alkalmazandó az akkumulátorok cseréje révén szolgáltatott a villamos energiára.
            
         
               (6)
            
            
               A csökkentett adómérték alkalmazása a töltőállomásokon az elektromos járművek részére szolgáltatott villamos energia kapcsán javítja a nyilvános töltőállomások gazdasági életképességét Hollandiában, ezáltal vonzóbbá teszi az elektromos járművek használatát és hozzájárul a levegő minőségének javításához.
            
         
               (7)
            
            
               Figyelemmel az elektromos járművek egyelőre korlátozott számára, valamint arra, hogy a töltőállomásokon az elektromos járművek részére szolgáltatott villamos energia adómértéke meg fogja haladni a 2003/96/EK irányelv 10. cikkében az üzleti felhasználás kapcsán előírt minimum szintet, az intézkedés fennállása idején vélhetően nem vezet a verseny torzulásához, és nem fogja hátrányosan befolyásolni a belső piac megfelelő működését.
            
         
               (8)
            
            
               A nem üzleti célú töltőállomásokon az elektromos járművek részére szolgáltatott villamos energia adómértéke jóval meg fogja haladni a nem üzleti felhasználás kapcsán a 2003/96/EK irányelv 10. cikkében előírt minimum szintet.
            
         
               (9)
            
            
               A 2003/96/EK irányelv 19. cikkének (2) bekezdésével összhangban a 19. cikk (1) bekezdése szerinti engedélyek korlátozott időre szólhatnak. Hollandia négy éves időtartamra kérte az engedélyt, hogy annak időszaka kellően hosszú legyen a gazdasági szereplőknek a szükséges beruházások megtételére való ösztönzéséhez.
            
         
               (10)
            
            
               Ez a határozat nem érinti az állami támogatásokra vonatkozó uniós előírások alkalmazását,
            
         ELFOGADTA EZT A HATÁROZATOT:
   1. cikk
   Hollandia engedélyt kap arra, hogy közvetlenül az elektromos járművek töltésére felhasznált, töltőállomásokon szolgáltatott villamos energiára – kivéve az elektromos járművek akkumulátorait cserélő töltőállomásokat – csökkentet adómértéket alkalmazzon, feltéve, hogy a 2003/96/EK irányelv 10. cikkében előírt minimum adómértéket tiszteletben tartja.
   2. cikk
   E határozat alkalmazásában „elektromos jármű” a 2014/94/EU európai parlamenti és tanácsi irányelv (2) 2. cikkének 2. pontjában meghatározott „elektromos jármű”.
   3. cikk
   Ez a határozat 2017. január 1-jétől2020. december 31-ig alkalmazandó.
   4. cikk
   Ennek a határozatnak a Holland Királyság a címzettje.
   
      Kelt Brüsszelben, 2016. december 6-án.
      
         
            a Tanács részéről
         
         
            az elnök
         
         P. KAŽIMÍR
      
   
   
      (1)  HL L 283., 2003.10.31., 51. o.
   
   
      (2)  Az Európai Parlament és a Tanács 2014/94/EU irányelve (2014. október 22.) az alternatív üzemanyagok infrastruktúrájának kiépítéséről (HL L 307., 2014.10.28., 1. o.).